Viimase asjana veel positiivne noot, ehk kümme asja, mis  on Eestis paremad kui Argentinas. Ei ole tähtsuse järjekorras üldse.  *piimatooted (eriti kohupiim, kodujuust ja keefir).  *avalikud tualettruumid. Mul ikka iga kord, kui pean puhvetis vetsus käima, tekib küsimus, et kas selle asutuse disainerid ise on üritanud nendesse putkadesse siseneda või - mis veel hullem - neist väljuda. Ja et kas paksud inimesed Argentinas pissil ei käigi (vähemalt mitte restoranides või kohvikutes)? Lasnamäe klaustrofoobiakapid, kuhu tuleb selg ees siseneda on Argentina  peldikute kõrval lapsemäng.  *šokolaad. Ausalt öeldes oleks mul šoksiärikana seda jahu küll piinlik šoksiks nimetada, mis siin poodides müügil on.  *taksojuhid ei taha peamiselt seksist rääkida ja sulle abieluettepanekuid teha või uurida kuidas sul väljamõeldud kohaliku mehega läheb. Enamasti nad ei taha üldse rääkida! Milline õndsus see küll olla võib, olen ilmselgelt unustanud. (See, palju takso Eestis maksab, on muidugi omaette küsimus)  *Pangad suletakse normaalsel ajal, mitte 15.00.  Sularaha saab vahetada ilma passi näitamata. Sularahaautomaadist saab võtta piiramatus koguses raha, selle eest ei pea tasuma röögatuid teenustasusid ja igal pool saab kaardiga maksta.  *Tänavad on enamasti kahesuunalised, seega ei pea taksot võttes hullult komponeerima, piisab üle tee kõndimisest. Lisaks on taksojuhid vähem pettusaltid.  *Poes ei pea kõiki oma puuvilju toppima eraldi kottidesse ega kaklema kassatibidega, et neid miljoneid kilekotte mul TÕESTI ei ole tarvis.  *Tualettpaber.  Uskumatu, kui oluline osa inimese elust on seotud WCdega. Õnneks varsti ma saabun tagasi kvaliteetse Soome wc-paberi manu, kust ei paista valgus läbi.  *Pidevalt ei pea muretsedes jalge ette vahtima, et ega äkki koerajalutaja oma 20 koeraga pole mööda käinud ja hullult junne tänavale poetanud, mille sisse oleks mõnus astuda.  *Ja viimase, kuid mitte vähimolulisena - olulised inimesed on alati käepärast võtta.